Salget af 'Smash Hit In Aberdeen' går trægt i starten, men rygtet om den nyskabende hiphop-gruppe spreder sig stille og roligt, og Malk de Koijn spiller udsolgte koncerter, hvor det mest er lidt nørdede unge mænd og meget få piger, der dukker op.



Gruppen er langsomt og blandt andet med hjælp fra DR's 'Børneradio' ved at blive kult, men de tre medlemmer er ikke enige om, hvad der skal ske med Malk de Koijn. Eller hvor meget energi, der skal lægges i projektet.



- Det bliver pludselig tydeligt, at nogen investerer mere tid i det end andre, og Anders har helt klart været indpiskeren og den, der tog initiativ til meget, siger Janus Borup Staffe.



Det bliver i høj grad Anders Lundby Brixen – eller Tue Track –, der kommer til at tegne Malk de Koijn udadtil. Lasse og Janus er ikke vilde med at lave interviews.



- Der var nogle forskellige sammenhænge, hvor det var mig, der var på tv-skærmen eller i radioen og snakkede om Malk de Koijn. Folk troede, at jeg var frontmand, men det var ikke rigtigt, og det gjorde noget for dynamikken i gruppen.



Vi er kommet ind i det nye årtusinde. Malk de Koijn er færdige med at turnere og er gået i gang med indspilningerne til det næste album. Men det kører ikke, og gruppemedlemmerne joker selv med, at Malk de Koijn er blevet til Tue Track Band.



- Der begyndte at komme nogle ting ud mellem sidebenene. Det var ikke sjovt, siger Anders Lundby Brixen.



Tue Track bliver ret deprimeret over den drejning, tingene har taget og mister helt lysten til at færdiggøre det album, gruppen er i gang med.



- Jeg så mig selv udefra og tænkte, hvad fanden har jeg gjort? Det er mine bedste venner, siger Anders Lundby Brixen.



- Det har aldrig været et spørgsmål for mig om, at det var mig, der havde bukserne på. Jeg vidste godt, at jeg var afhængig af de andre.

